Hon NANAIA MAHUTA (Minister of Foreign Affairs): E te kāhu korako, e te whakawhitinga o te rā, kua tara ā-whare te pare kawakawa. Kua ngū tō reo i te taringa areare, kua ngaro koe i te tirohanga kanohi. Kua ngaro hoki te kāhui ariki o te huihuinga Piritānia, otirā ngā waihotanga o tēnei ao hurihuri. E tangi mōteatea te ao katoa i tō rironga atu. Kua kōrukiruki ngā rangi, auē te mamae e ngau kino nei. Te mūrau o te tini, te wenerau o te mano. Te pou o te Kuini o Ingarangi. Tangata herenga waka, tangata herenga tangata. E oki, e moe, e tau. E kore te aroha o te ngākau e mimiti.